2020. gada 18. februārī Noteikumi Nr. 102

Rīgā (prot. Nr. 7 19. §)

**Grozījumi Ministru kabineta 2009. gada 4. augusta noteikumos Nr. 864 "Noteikumi par references laboratorijas statusa piešķiršanas un akreditācijas kārtību, funkcijām un pienākumiem, kā arī iekārtām un aprīkojumam noteiktajām prasībām pārtikas, dzīvnieku barības un dzīvnieku veselības jomā"**

Izdoti saskaņā ar

Veterinārmedicīnas likuma 11.1 pantu,

Pārtikas aprites uzraudzības likuma

21. panta sesto daļu un

Dzīvnieku barības aprites likuma

21. panta 1. punktu

Izdarīt Ministru kabineta 2009. gada 4. augusta noteikumos Nr. 864 "Noteikumi par references laboratorijas statusa piešķiršanas un akreditācijas kārtību, funkcijām un pienākumiem, kā arī iekārtām un aprīkojumam noteiktajām prasībām pārtikas, dzīvnieku barības un dzīvnieku veselības jomā" (Latvijas Vēstnesis, 2009, 126., 200. nr.; 2012, 51., 57. nr.; 2017, 103. nr.) šādus grozījumus:

1. Izteikt 2. punktu šādā redakcijā:

"2. Zemkopības ministrija izvērtē laboratorijas atbilstību šo noteikumu prasībām un nominē to par references laboratoriju kādā no Eiropas Parlamenta un Padomes 2004. gada 29. aprīļa Regulas (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem, VII pielikumā minētajām references jomām, izņemot zootehnikas jomu, Latvijā noteiktajā references jomā vai jaunā references jomā, ja Eiropas Savienībā nominē jaunu Eiropas Savienības references laboratoriju pārtikas, dzīvnieku barības vai dzīvnieku veselības jomā."

2. Izteikt 4. punkta ievaddaļu un 4.1. un 4.2. apakšpunktu šādā redakcijā:

"4. References laboratorijas statusu šo noteikumu 2. punktā minētajā references jomā piešķir laboratorijai, kas:

4.1. atbilst Eiropas Parlamenta un Padomes 2017. gada 15. marta Regulas (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (turpmāk – Regula 2017/625), 100. panta 3. punktā un 101. panta 1. punktā noteiktajām prasībām un nodrošina references laboratorijām minētajos pantos noteikto uzdevumu izpildi;

4.2. ir akreditēta saskaņā ar Regulas 2017/625 37. panta 4. punkta "e" apakšpunktā un 5. un 6. punktā noteiktajām prasībām un pilda Regulas 2017/625 38. pantā minētos pienākumus;".

3. Izteikt 7. punktu šādā redakcijā:

"7. References laboratorijas funkcijas pilda valsts zinātniskais institūts "Pārtikas drošības, dzīvnieku veselības un vides zinātniskais institūts "BIOR"", un tā pārziņā ir šādas references jomas:

7.1. pārtika un barība:

7.1.1. zoonozes (salmonella) analīzes un testi;

7.1.2. jūras biotoksīnu monitorings;

7.1.3. *Listeria monocytogenes*;

7.1.4. koagulāzes pozitīvie stafilokoki, tostarp *Staphylococcus aureus*;

7.1.5. *Escherichia coli*, tostarp verotoksigēnās *E. coli* (VTEC);

7.1.6. kampilobaktērijas;

7.1.7. parazīti (īpaši *Trichinella*, *Echinococcus* un *Anisakis*);

7.1.8. antimikrobiālā rezistence;

7.1.9. dzīvnieku proteīni dzīvnieku barībā;

7.1.10. veterināro zāļu un piesārņotāju atliekas dzīvnieku izcelsmes pārtikā;

7.1.11. transmisīvā sūkļveida encefalopātija (TSE);

7.1.12. dzīvnieku ēdināšanā lietotās piedevas;

7.1.13. ģenētiski modificēti organismi (ĢMO);

7.1.14. materiāli, kam paredzēts nonākt saskarē ar pārtiku;

7.1.15. pesticīdu atliekas:

7.1.15.1. graudaugos un barībā;

7.1.15.2. dzīvnieku izcelsmes pārtikā un produktos ar augstu tauku saturu;

7.1.15.3. augļos un dārzeņos, tostarp produktos ar augstu ūdens un augstu skābes saturu;

7.1.15.4. vienas atliekas noteikšanas metodes;

7.1.16. metāli un slāpekļa savienojumi barībā un pārtikā;

7.1.17. mikotoksīni un augu toksīni barībā un pārtikā;

7.1.18. pārstrādes procesā radušies piesārņotāji;

7.1.19. halogenētie noturīgie organiskie piesārņotāji (NOP) barībā un pārtikā;

7.1.20. vīrusi, ko pārnēsā ar pārtiku;

7.1.21. piens un piena produkti;

7.1.22. putnu gaļai pievienotā ūdens noteikšana;

7.2. dzīvnieku veselība un dzīvi dzīvnieki:

7.2.1. klasiskais cūku mēris;

7.2.2. putnu gripa;

7.2.3. Ņūkāslas slimība;

7.2.4. cūku vezikulārā slimība;

7.2.5. zivju un vēžveidīgo slimības;

7.2.6. gliemju slimības;

7.2.7. trakumsērgas vakcīnu efektivitātes pārraudzība;

7.2.8. Āfrikas cūku mēris;

7.2.9. mutes un nagu sērga;

7.2.10. bruceloze;

7.2.11. zirgu dzimtas dzīvnieku slimības, izņemot Āfrikas zirgu mēri;

7.2.12. trakumsērga;

7.2.13. govju tuberkuloze;

7.2.14. bišu veselība;

7.2.15. *capripox* vīrusu izraisītās slimības (nodulārais dermatīts un aitu un kazu bakas);

7.2.16. mazo atgremotāju mēris;

7.2.17. Āfrikas zirgu mēris un infekciozais katarālais drudzis;

7.2.18. govju enzootiskā leikoze;

7.2.19. Aujeski slimība."

4. Aizstāt 8. un 9. punktā vārdus "citas Eiropas Savienības dalībvalsts laboratoriju vai Eiropas Brīvās tirdzniecības asociācijas dalībvalsts laboratoriju" ar vārdiem "laboratoriju citā Eiropas Savienības dalībvalstī vai trešajā valstī, kura ir līgumslēdzēja puse Līgumam par Eiropas Ekonomikas zonu".

5. Izteikt 11. punktu šādā redakcijā:

"11. Zemkopības ministrija Regulas 2017/625 100. panta 4. punktā noteiktajā kārtībā Eiropas Komisijai paziņo references laboratorijas nosaukumu, adresi un tās references jomu."

6. Svītrot 1. pielikumu.

Ministru prezidents A. K. Kariņš

Zemkopības ministrs K. Gerhards